Fisieke Leeus kneus Bokke se ego’sSiya Kolisi van Suid-Afrika en Hamish Watson van die Britse en Ierse Leeus-span (24 Julie 2021) (Foto: Rodger Bosch/AFP) Die Britse en Ierse Leeus het vandag die Springbokke in die tweede helfte van ’n klipharde eerste toets platgetrek om met 22-17 in Kaapstad te wen. Warren Gatland het ná daardie SA A-wedstryd gesê dat die Bokke se ego’s effens gekneus is en dat die Suid-Afrikaners sukkel om met ’n ander plan vorendag te kom as hul teenstanders nie skroom om hulle fisiek aan te vat nie. Ja, dit was dalk alles deel van die tradisionele bekgeveg-sessies, maar in die laaste 40 minute van vandag se kragmeting kon ’n mens dit nie verhelp om aan Gatland se woorde te dink nie. Die Leeus het skielik beter geskrum, hul rolmaalbewegings het begin werk en die Bokke is knaend met doeltreffende lugskoppe gepeper. Momentum is maar soos jou karsleutels – jy verloor dit maklik en as ander nog boonop hard werk om dit by jou af te rokkel, kry jy dit nie sommer terug nie. Suid-Afrika se Elton Jantjies met die Britse en Ierse Leeus-span se Kyle Sinckler (links) en Mako Vunipola (24 Julie 2021) (Foto: Rodger Bosch/AFP) Nadat die Suid-Afrikaners ’n rustydvoorsprong van 12-3 (danksy Handré Pollard se skopskoen) geniet het, het die Leeus gewys dat hulle nie sommer sal hênsop nie en dat hulle oor die vermoë beskik om takties na ’n hoër rat oor te skakel. “Ons het ’n hele paar dinge waaraan ons in die komende week moet werk. Ons was later ons eie grootste vyand en ons het begin foute maak,” het Siya Kolisi na afloop van die wedstryd gesê. Tog is dit darem nie nou al nodig vir Bok-ondersteuners om hul klere te skeur en stof op hul hoofde te gooi nie. As jy die vinnige kleedrepetisie teen Georgië miskyk, het die Springbokke laas in November 2019 ’n mededingende rugbywedstryd gespeel en almal onthou wat die uiteinde van daardie toernooi was nadat hulle ook die eerste wedstryd van hul veldtog verloor het. Dan kan hulle seker ook hul sterre dank dat hulle vir die uitgeslape Rassie Erasmus as hul waterdraer het. ’n Mens kan hom maar vertrou om met iets vindingryks vorendag te kom om die Leeus se opmars te stuit. Britse en Ierse Leeus: Drie: Luke Cowan-Dickie. Doelskop: Dan Biggar. Strafskoppe: Biggar (4) en Owen Farrell. Springbokke: Drie: Faf de Klerk. Strafskoppe: Handré Pollard (4). Early skirmishes ???? It's been a physical, intense opening half an hour in Cape Town.#LionsRugby #CastleLionsSeries #BoksvLions pic.twitter.com/9cKn7Zn9ig — British & Irish Lions (@lionsofficial) July 24, 2021 First-half snaps ???? It's been an arm-wrestle in the first forty minutes ????#LionsRugby #CastleLionsSeries #BoksvLions pic.twitter.com/1xZ9A6XQNW — British & Irish Lions (@lionsofficial) July 24, 2021